
Եկեղեցւոյ մէջ կատարուած քառասունքի հոգեհանգիստէն ետք, երբ որպէս Շնորհին մարմնաւոր եւ հոգեւոր ընտանիքին հարազատները հաւաքուած ենք այս սրահին մէջ իր յիշատակը վերարժեւորելու, ես պատշաճ կը նկատեմ հինգ կէտեր ընդգծել որպէս Շնորհին Քրիստոսով լեցուած կեանքին ցոլացումը եւ մեր կեանքին ուղեցոյցը. 
Առաջին, Շնորհը որպէս ճշմարիտ քրիստոնեայ զՔրիստոս ապ-րեցաւ եւ իր նմաններուն տարաւ։ Ան կազմաւորուեցաւ Տէր Ղեւոնդ քահանայ հօր եւ Հռիփսիմէ երէցկնոջ քրիստոսաբոյր ընտանիքին մէջ եւ ապա Ճան Պաշեան քրիստոնեայ երիտասարդին հետ ամուսնանալով կազմեց իր ընտանիքը եւ բախտաւորուեցաւ Արամ-Ղեւոնդ քրիստոնեայ զաւակով։ Ան եղաւ Կիրակնօրեայի ուսուցչուհիս եւ տակաւին Դպրեվանք չմտած ես իրմէ ստացայ իմ առաջին անգլերէն Աստուածաշունչս՝ Good News Bible-ը։ Շնորհը եկաւ անգամ մը եւս հաստատելու թէ ծնողներ անփոխարինելի դերակատարութիւն ունին հայ քրիստոնեայ զաւակներու կերտման մէջ։ Ծնողք մը զՔրիստոս վաւերականօրէն կրնայ փոխանցել իր զաւակներուն միայն այն ատեն, երբ ամեն օր անոր մտերմութեան մէջ ապրի։
Որքա՜ն թերադրական է Աստուծոյ խօսքը այս մասին, երբ մեր Տէրը իր հանդէպ մեր ունեցած անխախտ վստահութիւնը լիաբուռն կը հա-տուցէ՝ «որովհետեւ ՏԷՐԸ արդար է, կը սիրէ արդար գործերը եւ ուղիղ վարքով ապրող մարդիկը զայն երես առ երես պիտի տեսնեն» (Սղ 11.7)։
Երկրորդ, դիպուածական չէ իրեն տրուած Աղաւնի անուան Շնորհ կցումը, այլ ցոյց կու տայ իր Ս. Հոգիին օթեւան եւ ընտրեալ անօթ ըլլալը։ Մկրտութեամբ մեզի շնորհուած քրիստոնեայ կոչումը ապրիլը բոլորիս ուղղուած հրաւէր մըն է, որ այսօր Շնորհին շնորհաձիր ներկայութեամբ առաւել գործնական արտայայտութիւն կը գտնէ թէ՛ իր կեանքին եւ թէ՛ իր ննջումին ընդմէջէն։
Սաղմոսերգուին գովքը այնպէ՜ս կը պատշաճի Շնորհին, որ Ս. Հոգիին շնորհները բաշխեց իր անձնուէր ծառայութեամբ՝ «Շնորհք կը կաթի շրթներէդ. իրաւամբ Աստուած քեզ օրհներ է յաւիտեան» (Սղ 45.2)։
Երրորդ, Շնորհ քրիստոնէական դաստիարակութիւնը սիրողա-կանութենէ մասնագիտութեան վերածեց եւ կոչումի մը գիտակցութեամբ զայն ապրեցաւ, փոխանցեց, իրագործեց եւ արժեւորեց՝ Հայ Եկեղեցւոյ հարազատութեան մէջ։
Ան միշտ ականջալուր մնաց տէրունական ձայնին, որ քրիստոնէա-կան ճշմարիտ աստուածպաշտութիւնն ու յաւերժական աշակերտութ-իւնը հետեւեալ բառերով կը սահմանէ՝ «Ես պէտք չունի՛մ ագարակիդ ցուլերուն, ո՛չ ալ գոմերուդ նոխազներուն, որովհետեւ ի՛մս են անտառին բոլոր կենդանիները եւ հազարաւոր լեռներուն վրայ արածող նախիրները. բարձունքներու թռչունները եւ բոլոր վայրի կենդանիները ծանօթ են ինծի եւ ինծի՛ կը պատկանին։ …Օգնութեան կանչէ զիս՝ երբոր նեղութեան մէջ ես եւ քեզ պիտի ազատեմ եւ դուն պիտի փառաւորես զիս» (Սղ 50.9–11, 15)։
Չորորդ, Շնորհ իր կեանքը լեցուց անանց արժէքներով՝ երկինքի արքայութի՛ւնը միշտ յարացոյց ունենալով։ Ես մեր այստեղ ներկայութ-իւնը պարզապէս յիշատակի հաւաք մը եւ ոգեկոչում մը չեմ նկատեր, այլ՝ իրա՛ւ կեանքի, առաւե՛լ կեանքի վկայութիւն, գոհաբանութիւն եւ փառա-բանանք։ 
Տէրը իր հաւատարիմ ծառան կը գօտեպնդէ ըսելով՝ «Մի՛ վախնար այն չարչարանքներուն համար, որ պիտի կրես։ … Հաւատարիմ եղիր ինծի, նոյնիսկ եթէ մեռնիլ պէտք է եւ ես քեզի կեանքի պսակը պիտի տամ» (Յյտ 2.10)։
Հինգերորդ, Շնորհ այսօր կը պատգամէ մեզի. Ինչ որ իմ մասիս կ՚ըսէք այսօր, խօսքով եւ գործով իրարու ըսէք երբ տակաւին երկրի վրայ իրարու հետ կ՚ապրիք՝ միշտ զՔրիստոս դնելով ձեր կեանքին կեդրոնը։ Քրիս-տոսակեդրոն կեանքի կենդանի հրաւէր մըն է Շնորհը։ 
Ան Սաղմոսերգուին հետ կը կրկնէ՝«Երկինքի մէջ ո՞վ ունիմ ես քեզմէ զատ, երկրի վրայ ալ քեզմէ զատ մէկը չեմ ուզեր» (Սղ 73.25) եւ Պօղոս Առաքեալի խօսքը կը կտակէ մեզի՝ «Աստուած ինչ որ կը կամենայ՝ թող ներգործէ մեր մէջ Յիսուս Քրիստոսի միջոցաւ, որուն փա՜ռք յաւիտեանս։ Ամէն» (Եբր 13.21)։

